Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    901

от    26 октомври     2016 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на закона за държавната собственост.
2. Предлага на Народното събрание да разгледа и приеме законопроекта по т. 1.
3. Министърът на регионалното развитие и благоустройството да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Бойко Борисов

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Веселин Даков
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на закона за държавната собственост
(Обн., ДВ, бр. 44 от 1996 г.; изм. и доп., бр. 104 от 1996 г., бр. 55, 61 и 117 от 1997 г., бр. 93 и 124 от 1998 г., бр. 67 от 1999 г., бр. 9, 12, 26 и 57 от 2000 г., бр. 1 и 38 от 2001 г.; бр. 45 от 2002 г., бр. 63 от 2003 г., бр. 24 и 93 от 2004 г., бр. 32 от 2005 г., бр. 17, 30, 36, 64 и 105 от 2006 г., бр. 41, 59, 92 и 113 от 2007 г., бр. 52 и 54 от 2008 г., бр. 10, 17, 19, 33 и 41 от 2009 г., бр. 18 и 87 от 2010 г., бр. 19 и 47 от 2011 г., бр. 45, 82 и 99 от 2012 г., бр. 27, 65, 66 и 109 от 2013 г., бр. 40, 98 и 105 от 2014 г., бр. 52, 60 и 61 от 2015 г. и бр. 81 от 2016 г.)

§ 1. Създава се чл. 19а:
„Чл. 19а. Свързани лица не могат да са самостоятелни кандидати или участници в една и съща тръжна процедура при отдаване под наем на имоти или части от имоти – държавна собственост.“
§ 2. В чл. 28, ал. 2 след думите „министъра на финансите“ се добавя „или на оправомощен от него заместник-министър“.
§ 3. В чл. 45а се правят следните изменения и допълнения:
1. Създава се нова ал. 2:
„(2) Когато данъчната стойност на частта на държавата е над 
10 000 лв., прекратяването на съсобствеността се извършва от областния управител със съгласието на изпълнителния директор на Агенцията за приватизация и следприватизационен контрол.”
2. Алинея 3 се изменя така:
„(3) В случаите по ал. 2 областният управител подготвя проект на заповед за прекратяване на съсобствеността, който заедно с преписката се изпраща на изпълнителния директор на Агенцията за приватизация и следприватизационен контрол за изразяване на съгласие.”
3. Досегашната ал. 2 става ал. 4.

§ 4. Създава се чл. 48а:
„Чл. 48а. Свързани лица не могат да са самостоятелни кандидати или участници в една и съща тръжна процедура при разпореждане с имоти или части от имоти – частна държавна собственост.“
§ 5. В чл. 54 се правят следните допълнения:
1. В ал. 1 след думите „частна държавна собственост” се добавя „в полза на общини за изпълнение на техните функции или за трайно задоволяване на обществени потребности от местно значение при съобразяване на законодателството и правилата в областта на държавните помощи”.
2. Създават се ал. 3-6:
„(3) Общините нямат право да продават, заменят, даряват, внасят като непарична вноска в капитала на търговски дружества придобитите имоти или да учредяват право на строеж или право на ползване върху тях, освен в случаите, свързани с реализиране на обекти, необходими за трайно задоволяване на обществени потребности от местно значение, при съобразяване на законодателството и правилата в областта на държавните помощи, както и в случаите по чл. 22а от Закона за насърчаване на инвестициите на инвеститор, получил сертификат за инвестиция от клас А, клас Б или за приоритетен инвестиционен проект. Забраната се вписва по партидите на придобитите имоти.
(4) Сделка, извършена в нарушение на забраната по ал. 3, е нищожна.
(5) При нереализиране на предвидените мероприятия в срок до 
5 години от придобиването на имотите общините са длъжни да прехвърлят собствеността върху тях на държавата.
(6) Областният управител по местонахождение на имота осъществява контрол за изпълнението на забраната по ал. 3 и предоставя годишен доклад до Министерския съвет въз основа на извършени проверки през съответната календарна година в срок до 31 декември.“
§ 6. В чл. 56 се правят следните изменения и допълнения:
1. Алинея 2 се изменя така:
„(2) Безвъзмездно право на ползване върху имот - частна държавна собственост, може да се учреди за срок, не по-дълъг от 10 години, със заповед на областния управител в полза на общини за изпълнение на техните функции или за трайно задоволяване на обществени потребности от местно значение, както и в полза на други лица, при съобразяване на законодателството и правилата в областта на държавните помощи, след решение на Министерския съвет по предложение на министъра на регионалното развитие и благоустройството. Ползвателите не могат да използват имота за извършване на икономическа дейност.”
2. Алинея 4 се изменя така:
„(4) Въз основа на заповедта областният управител сключва договор. Kогато правото на ползване се учредява безвъзмездно, договорът се прекратява едностранно от областния управител в случай на неизпълнение на условието по ал. 2, като се налага санкция в размер на пазарните нива на пропуснатите ползи, определен от лицензиран оценител. Размерът на санкцията се изчислява за периода на ползване на имота в нарушение на правилата по държавните помощи.“
3. Създава се ал. 5:
„(5) Областният управител по местонахождение на имота осъществява контрол за изпълнението на условието по ал. 2 и предоставя годишен доклад до Министерския съвет въз основа на извършени проверки през съответната календарна година в срок до 31 декември.“
§ 7. В чл. 63, ал. 2 след думите „министъра на финансите“ се добавя „или на оправомощен от него заместник-министър“.
§ 8. В чл. 79 се създава нова ал. 1:
„(1) Когато незаконосъобразно е актуван имот – държавна собственост, като общински, актът за общинска собственост се отменя със заповед на областния управител. Заповедта на областния управител подлежи на обжалване по реда на Административнопроцесуалния кодекс.”
§ 9. В § 1а от допълнителните разпоредби се създава т. 6:
„6. „Свързани лица“ са лицата по смисъла на § 1, т. 13 и 14 от допълнителните разпоредби на Закона за публичното предлагане на ценни книжа.“

Преходни и заключителни разпоредби
§ 10. В Закона за общинската собственост (обн., ДВ, бр. 44 от 
1996 г.; изм. и доп., бр. 104 от 1996 г., бр. 55 от 1997 г., бр. 22 и 93 от 1998 г., 
бр. 23, 56, 64, 67, 69 и 96 от 1999 г., бр. 26 от 2000 г., бр. 34 от 2001 г., бр. 120 от 2002 г., бр. 101 от 2004 г., бр. 29, 30 и 36 от 2006 г., бр. 59, 63 и 92 от 2007 г., 
бр. 54, 70 и 100 от 2008 г., бр. 10, 17, 19 и 41 от 2009 г., бр. 87 от 2010 г., бр. 15 и 19 от 2011 г., бр. 45 и 91 от 2012 г., бр. 15, 65, 66 и 109 от 2013 г., бр. 98 и 105 от 2014 г. и бр. 13 и 43 от 2016 г.) в чл. 58 ал. 5 се изменя така:
„(5) Актът за общинска собственост за имот - държавна собственост, преминал в собственост на общината по силата на закон, се съставя съгласно изискванията на ал. 1-3 след отписването му от актовите книги за държавна собственост по реда на Закона за държавната собственост.“
§ 11. В Закона за приватизация и следприватизационен контрол (обн., ДВ, бр. 28 от 2002 г.; изм. и доп., бр. 78 от 2002 г., бр. 20, 31, 39, 46 и 84 от 2003 г., бр. 55 и 115 от 2004 г., бр. 28, 39, 88, 94, 103 и 105 от 2005 г., бр. 36, 53, 72 и 105 от 2006 г., бр. 59 от 2007 г., бр. 36, 65, 94, 98 и 110 от 2008 г., бр. 24, 42, 82 и 99 от 2009 г., бр. 18, 50, 89 и 97 от 2010 г., бр. 19 и 98 от 2011 г., бр. 20, 38, 54 и 60 от 2012 г., бр. 15, 23, 66 и 68 от 2013 г., бр. 98 от 2014 г., бр. 14, 34, 41 и 61 от 
2015 г. и бр. 13 и 60 от 2016 г.) в чл. 4,  ал. 3 думите „министъра на регионалното развитие и благоустройството и с“ се заличават. 

Законът е приет от 43-ото Народно събрание на …………………… 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

М  О  Т  И  В  И

към проекта на Закон за изменение и допълнение на Закона за държавната собственост 

С проекта на Закон за изменение и допълнение на Закона за държавната собственост (ЗДС) се предлагат следните изменения и допълнения:
По предложение на Сметната палата във връзка с извършен одит на областни администрации се предлага въвеждане на забрана за участие като самостоятелни кандидати или участници в една и съща тръжна процедура на „свързани лица“ при отдаването под наем или при извършването на разпоредителни действия с държавни имоти, като в допълнителните разпоредби на закона се дава дефиниция на понятието „свързани лица“. Въвеждането на тази забрана ще гарантира по-добри условия на конкурентното начало при провеждането на тръжните процедури по ЗДС. 
В чл. 45а от ЗДС се предвижда създаване на нова ал. 2, която регламентира, че когато данъчната стойност на частта на държавата от съсобствен имот е над 10 000 лв., прекратяването на съсобствеността между държавата и физически или юридически лица чрез продажба на частта на държавата се извършва от областния управител със съгласието на изпълнителния директор на Агенцията за приватизация и следприватизационен контрол. Предлага се изменение на ал. 3 на чл. 45а от ЗДС, което предвижда, че в случаите по ал. 2 областният управител подготвя проект на заповед за прекратяване на съсобствеността, който заедно с преписката се изпраща на изпълнителния директор на Агенцията за приватизация и следприватизационен контрол за изразяване на съгласие.
Въвеждането на съгласието на изпълнителния директор на Агенцията за приватизация и следприватизационен контрол като задължителен елемент от фактическия състав на процедурата по прекратяване на съсобственост произтича от законоворегламентираните правомощия на агенцията и цели защита на държавния интерес. Агенцията за приватизация и следприватизационен контрол е специализиран орган, който извършва продажба на имоти – частна държавна собственост, с данъчна оценка над 10 000 лв. и като такъв разполага с необходимия административен и експертен капацитет за извършване на преценка в случаите на прекратяване на съсобственост чрез продажба на частта на държавата дали същата е оценена пазарно и съответно дали е защитен държавният интерес. По този начин ще се подпомогнат и областните управители при осъществяване на процедурите по прекратяване на съсобственост.
Чрез промяната на чл. 54 от ЗДС се ограничава кръгът на субектите, които биха могли да придобият безвъзмездно право на собственост върху имоти - частна държавна собственост. 
Безвъзмездното прехвърляне на собствеността ще може да се извършва само в полза на общините за изпълнение на техните функции или за трайно задоволяване на обществени потребности от местно значение при съобразяване на законодателството и правилата в областта на държавните помощи, тъй като трансфер на средства или имоти от държавата към общината не следва да попада в приложното поле на държавните помощи.
С оглед защита на държавния интерес се предвижда и въвеждането на забрана общините да продават, заменят, даряват, внасят като непарична вноска в капитала на търговски дружества придобитите имоти или да учредяват право на строеж или право на ползване върху тях освен в случаите, свързани с реализиране на обекти, необходими за трайно задоволяване на обществени потребности от местно значение, при съобразяване на законодателството и правилата в областта на държавните помощи, както и в случаите по чл. 22а от Закона за насърчаване на инвестициите на инвеститор, получил сертификат за инвестиция от клас А, клас Б или за приоритетен инвестиционен проект. Предвижда се, че сделка, извършена в нарушение на визираната забрана, е нищожна. 
Въвеждането на забрана ще създаде допълнителна гаранция за изпълнение на декларираните от страна на съответната община цели, за които ще се използва имотът след придобиването му.
Предвижда се при нереализиране на предвидените мероприятия в срок до 5 години от придобиването на имотите, общините да прехвърлят собствеността върху тях на държавата, което ще доведе до ограничаване на случаите, когато тези цели не се реализират или непосредствено след прехвърлянето на имота се извършват разпоредителни действия.
Предлага се изменение на разпоредбата на чл. 56 от ЗДС с оглед спазване на законодателството и правилата в областта на държавните помощи и с цел недопускане на администриране на държавна помощ, предвид което и с оглед елиминиране на каквато и да е връзка с режима по държавните помощи думите „търговска дейност“ се заменят с „икономическа дейност“, което понятие е значително по-широко.
Действието на забраната за осъществяване на икономическа дейност от ползвателя е осигурено с налагане на санкция за неспазването ѝ и се предвижда едностранно прекратяване на сключения договор за учредяване на безвъзмездно право на ползване от страна на областния управител. При неизпълнение на визираната забрана, което ще наруши законодателството за държавните помощи, се предлага налагане на санкция в размер на пазарните нива на пропуснатите ползи, определен от лицензиран оценител, с оглед пълното възстановяване на облагата, получена през периода на ползване на имота, в нарушение на правилата по държавните помощи. 
Въвеждането на санкция при неспазването на предвидената забрана за осъществяване на икономическа дейност от ползвателя по отношение на конкретния актив  ще създаде допълнителна гаранция за неговото изпълнение.  
С оглед правомощията на областните управители по чл. 31 от Закона за администрацията се предвижда областният управител по местонахождение на имота да осъществява контрол по изпълнението на предвиденото ограничение, като предоставя годишен доклад до Министерския съвет въз основа на извършени проверки през съответната календарна година в срок до 31 декември.
Предлага се изменение на ал. 5 на чл. 58 от Закона за общинската собственост (ЗОС), като се предвижда актът за общинска собственост за имот – държавна собственост, преминал в собственост на общината по силата на закон, да се съставя след отписването му от актовите книги за държавна собственост по реда на ЗДС.  Действащата разпоредба на ал. 5 на чл. 58 от ЗОС дава възможност за наличие на два акта за собственост – за държавна и за общинска собственост, за един и същ имот, което поражда правна несигурност. Тази разпоредба противоречи на чл. 5 от ЗДС. Актът за държавна собственост е официален документ, съставен от длъжностно лице по ред и форма, определени в ЗДС, и обстоятелствата, констатирани в него, имат доказателствена сила до доказване на противното. Наред с това съществува практика общините да съставят актове за общинска собственост за имоти/части от имоти, за които вече са налични съставени актове за държавна собственост, без да е поискано отписването им. Във връзка с това се предлага създаване на нова ал. 1 на чл. 79 от ЗДС, предвиждаща възможност за отмяна на акт за общинска собственост по административен ред от областния управител, когато незаконосъобразно е актуван имот – държавна собственост, като общинска собственост. Текстът възпроизвежда предишна норма на чл. 79, ал. 1 и 2 от ЗДС, чието отменяне е неудачно и е предпоставка за наличие на актове за държавна и общинска собственост за един и същ имот и за възникване на множество спорове за материално право. 
Предлага се изменение на чл. 4, ал. 3 от Закона за приватизация и следприватизационен контрол, като се предвижда да отпадне съгласуването с министъра на регионалното развитие и благоустройството на извършването на приватизация на имоти – частна държавна собственост, с данъчна оценка от 10 000 до 500 000 лв. от Агенцията за приватизация и следприватизационен контрол. Съгласно действащата разпоредба съгласуването с министъра на регионалното развитие и благоустройството представлява даване на принципно съгласие за стартиране на процедура за приватизация, което се явява формален акт, тъй като съгласието не се отнася по същество на самата процедура и начина на нейното провеждане. Те са в компетентността на Агенцията за приватизация и следприватизационен контрол, която следи за спазване на всички нормативни изисквания и извършва приватизацията на имоти – частна държавна собственост. 

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2016 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦЕЦКА ЦАЧЕВА

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2016 г. проект на Закон за изменение и допълнение на Закона за държавната собственост.

ПРИЛОЖЕНИЕ: Съгласно текста.

МИНИСТЪР-ПРЕДСЕДАТЕЛ:

  (Бойко Борисов)